ดุสิต เซ็นทรัล พาร์ค

ดุสิต เซ็นทรัล พาร์ค (อังกฤษ: Dusit Central Park) เป็นโครงการพัฒนาพื้นที่เชิงพาณิชยกรรมแบบผสมใจกลางกรุงเทพมหานคร บนที่ดินขนาด 23 ไร่ 2 งาน 2.72 ตารางวา ของสำนักงานพระคลังข้างที่ บริเวณหัวมุมด้านตะวันตกเฉียงใต้ของแยกศาลาแดง จุดตัดระหว่างถนนพระรามที่ 4 และถนนสีลม ในพื้นที่แขวงสีลม เขตบางรัก ตรงข้ามกับสวนลุมพินีฝั่งพระบรมราชานุสาวรีย์พระบาทสมเด็จพระมงกุฎเกล้าเจ้าอยู่หัว พระมหาธีรราชเจ้า เยื้องกับโรงพยาบาลจุฬาลงกรณ์ ซึ่งเป็นพื้นที่เดิมของโรงแรมดุสิตธานี กรุงเทพฯ, บริษัท ไทยประกันชีวิต จำกัด (มหาชน) สำนักงานสีลม และโรงเรียนสอนทำอาหาร เลอ กอร์ดอง เบลอ ดุสิต พัฒนาและบริหารงานโดย บริษัท วิมานสุริยา จำกัด กิจการร่วมทุนระหว่างบริษัท ดุสิตธานี จำกัด (มหาชน) และบริษัท เซ็นทรัลพัฒนา จำกัด (มหาชน) โครงการประกอบด้วย โรงแรมดุสิตธานี กรุงเทพฯ หลังใหม่, สวนสาธารณะลอยฟ้า ดุสิตอรุณ, อาคารสำนักงาน เซ็นทรัล พาร์ค ออฟฟิศเซส, ศูนย์การค้า เซ็นทรัล พาร์ค และ อาคารชุดเพื่อการพักอาศัย เดอะ เรสซิเดนเซส ปัจจุบัน ดุสิต เซ็นทรัล พาร์ค เปิดให้บริการแล้วในพื้นที่ส่วนใหญ่ ประกอบด้วย โรงแรมดุสิตธานี กรุงเทพฯ หลังใหม่ เปิดให้บริการระยะแรกเมื่อวันที่ 27 กันยายน พ.ศ. 2567 ก่อนเปิดชั้นดาดฟ้าเพิ่มเมื่อวันที่ 17 ธันวาคม พ.ศ. 2567, อาคารสำนักงาน เซ็นทรัล พาร์ค ออฟฟิศเซส เปิดให้บริการอย่างไม่เป็นทางการเมื่อวันที่ 1 มิถุนายน พ.ศ. 2568, สวนสาธารณะลอยฟ้า ดุสิตอรุณ เปิดให้บริการเมื่อวันที่ 3 กันยายน และ ศูนย์การค้าเซ็นทรัล พาร์ค เปิดให้บริการระยะแรกเมื่อวันที่ 4 กันยายน และมีพิธีเปิดทั้งโครงการเมื่อวันที่ 25 มีนาคม พ.ศ. 2569 ทั้งนี้ มีเพียงส่วนเดียวที่อยู่ระหว่างการก่อสร้าง คือ อาคารชุดเพื่อการพักอาศัย เดอะ เรสซิเดนเซส โดยคาดว่าจะแล้วเสร็จในช่วงกลางปี พ.ศ. 2569 อย่างไรก็ตาม โครงการได้เริ่มโอนกรรมสิทธิ์ห้องชุดให้กับลูกบ้านบางห้องแล้วตั้งแต่ช่วงไตรมาสที่ 4 ของปี พ.ศ. 2568 ประวัติ ภูมิหลัง พื้นที่ที่ตั้งของโครงการดุสิต เซ็นทรัล พาร์ค ในอดีตเป็นบ้านศาลาแดง ของเจ้าพระยายมราช (ปั้น สุขุม) โดยท่านผู้หญิงชนัตถ์ ปิยะอุย ผู้ก่อตั้งและที่ปรึกษาคณะกรรมการโรงแรมปริ๊นเซส ได้ขอเช่าพื้นที่จากสำนักงานทรัพย์สินส่วนพระมหากษัตริย์ (ปัจจุบันคือสำนักงานพระคลังข้างที่) ซึ่งเป็นเจ้าของที่ดินผืนดังกล่าว เพื่อก่อสร้างโรงแรมระดับห้าดาวแห่งแรกในกรุงเทพมหานครเมื่อปี พ.ศ. 2511 ภายใต้ชื่อ โรงแรมดุสิตธานี กรุงเทพฯ และเป็นตึกระฟ้าแห่งแรกในประเทศไทยที่ความสูง 23 ชั้น โดยชื่อโรงแรมนั้นท่านผู้หญิงชนัตถ์ตั้งชื่อตามเมืองจำลองของพระบาทสมเด็จพระมงกุฎเกล้าเจ้าอยู่หัว พระมหาธีรราชเจ้า เพื่อเทิดพระเกียรติพระองค์โดยเฉพาะ เนื่องจากโรงแรมตั้งอยู่ตรงข้ามกับสวนลุมพินี สวนสาธารณะแห่งแรกของประเทศไทย ซึ่งจัดสร้างบนที่ดินที่พระราชทานจากพระองค์ และมีพระบรมราชานุสาวรีย์ของพระองค์ประดิษฐานบริเวณหัวมุมด้านตะวันตกเฉียงใต้ของสวนซึ่งเป็นด้านตรงข้ามของโรงแรมอีกด้วย การยกระดับ เปิดตัวโครงการ และก่อสร้าง ต่อมาเมื่อเดือนมีนาคม พ.ศ. 2560 เครือดุสิตธานีได้ประกาศต่อสัญญาเช่าที่ดินกับสำนักงานทรัพย์สินส่วนพระมหากษัตริย์ (ชื่อในขณะนั้น) เป็นระยะเวลารวมทั้งสิ้น 30+30 ปี ในจำนวนนี้ไม่รวมระยะเวลาก่อสร้างอีก 7 ปี ซึ่งถ้ารวมทั้งหมดจะคิดเป็น 67 ปี จึงประกาศแผนพัฒนาและยกระดับโรงแรมดุสิตธานี กรุงเทพฯ ด้วยการร่วมทุนกับกลุ่มเซ็นทรัล โดยบริษัท เซ็นทรัลพัฒนา จำกัด (มหาชน) เพื่อพัฒนาเป็นโครงการพัฒนาพื้นที่เชิงพาณิชยกรรมแบบผสม (Mixed-use) บนที่ดินขนาดใหญ่ ซึ่งประกอบไปด้วย โรงแรมดุสิตธานี กรุงเทพฯ แห่งใหม่, อาคารชุดที่อยู่อาศัย, อาคารสำนักงาน, พื้นที่ค้าปลีก และสวนสาธารณะขึ้นทดแทน เพื่อตอบรับการพัฒนาพื้นที่ในย่านธุรกิจกลางของกรุงเทพมหานคร ทั้งนี้ บ้านพักของตระกูลจิราธิวัฒน์ เจ้าของกลุ่มเซ็นทรัลและเซ็นทรัลพัฒนา ก็ตั้งอยู่บนซอยศาลาแดง 1 ถนนศาลาแดง ที่อยู่บริเวณใกล้เคียงเช่นกัน ดุสิต เซ็นทรัล พาร์ค เปิดตัวเมื่อวันที่ 1 เมษายน พ.ศ. 2562 ณ โรงแรมดุสิตธานี กรุงเทพฯ และเป็นกิจกรรมสุดท้ายที่จัดขึ้นในอาคารโรงแรมเดิมก่อนเริ่มรื้อถอนออก โครงการใช้เงินลงทุนในเบื้องต้น 36,700 ล้านบาท การก่อสร้างเริ่มต้นขึ้นเมื่อสมเด็จพระอริยวงศาคตญาณ (อัมพร อมฺพโร) เสด็จมาทรงวางศิลาฤกษ์โครงการเมื่อวันที่ 9 พฤศจิกายน พ.ศ. 2562 ต่อมาดุสิตธานีและเซ็นทรัลพัฒนาได้ร่วมลงทุนเพิ่มอีก 9,300 ล้านบาท เป็น 46,000 ล้านบาท ทำให้ ดุสิต เซ็นทรัล พาร์ค เป็นโครงการที่มีมูลค่าการลงทุนสูงที่สุดของกลุ่มดุสิตธานี และสูงเป็นอันดับที่ 6 ในวงการอสังหาริมทรัพย์ไทย ทั้งนี้ สัดส่วนการถือหุ้นและหน้าที่ของบริษัททั้งหมดที่บริหารโครงการ ดุสิต เซ็นทรัล พาร์ค (ข้อมูลล่าสุดเมื่อปี พ.ศ. 2566) มีดังนี้ บริษัท วิมานสุริยา จำกัด เช่าช่วงที่ดินส่วนโรงแรมและอาคารชุดเพื่อการพักอาศัยจากเครือดุสิตธานี ที่เช่าที่ดินอีกต่อหนึ่งจากคู่สัญญา ซึ่งปัจจุบันคือสำนักงานพระคลังข้างที่ เพื่อพัฒนาและบริหารโรงแรมกับอาคารชุดเพื่อการพักอาศัย รวมทั้งเช่าช่วงที่ดินส่วนศูนย์การค้าเพื่อก่อสร้างโครงสร้างอาคารดังกล่าว ปัจจุบันถือหุ้นโดยเครือดุสิตธานีและเซ็นทรัลพัฒนา ในสัดส่วน 70% : 30% (เดิมถือหุ้นในสัดส่วน 60% : 40%) บริษัท สวนลุม พร็อพเพอร์ตี้ จำกัด เช่าโครงสร้างอาคารศูนย์การค้าจากวิมานสุริยาเพื่อตกแต่งและบริหารส่วนดังกล่าว ถือหุ้นโดยเซ็นทรัลพัฒนาและเครือดุสิตธานี ในสัดส่วน 85% : 15% บริษัท พระราม 4 เดเวลอปเม้นท์ จำกัด เช่าที่ดินตามสัญญาเช่าหลักกับคู่สัญญา ซึ่งปัจจุบันคือสำนักงานพระคลังข้างที่ ถือหุ้นโดยเซ็นทรัลพัฒนาและเครือดุสิตธานี ในสัดส่วน 90% : 10% บริษัท ศาลาแดง พร็อพเพอร์ตี้ แมเนจเม้นท์ จำกัด เช่าช่วงที่ดินจากพระราม 4 เดเวลลอปเม้นท์ เพื่อพัฒนาและบริหารอาคารสำนักงาน ถือหุ้นโดยเซ็นทรัลพัฒนา ในสัดส่วน 100% การเปิดให้บริการ ดุสิต เซ็นทรัล พาร์ค เริ่มทยอยเปิดให้บริการทีละส่วน ดังนี้ 27 กันยายน พ.ศ. 2567 — โรงแรมดุสิตธานี กรุงเทพฯ แห่งใหม่ (ไม่เป็นทางการ; 70 ห้อง) 17 ธันวาคม พ.ศ. 2567 — โรงแรมดุสิตธานี กรุงเทพฯ แห่งใหม่ (สไปร์ รูฟท็อป บาร์) 1 มิถุนายน พ.ศ. 2568 — อาคารสำนักงาน เซ็นทรัล พาร์ค ออฟฟิศเซส 3 กันยายน พ.ศ. 2568 — สวนสาธารณะลอยฟ้า ดุสิตอรุณ (เลื่อนมาจากกำหนดเดิมที่จะเปิดในวันที่ 27 มิถุนายน) 4 กันยายน พ.ศ. 2568 — ศูนย์การค้า เซ็นทรัล พาร์ค (เลื่อนมาจากกำหนดเดิมที่จะเปิดในวันที่ 15 สิงหาคม) 25 มีนาคม พ.ศ. 2569 — พิธีเปิดทั้งโครงการ (Grand Celebration) กลางปี พ.ศ. 2569 — อาคารชุดเพื่อการพักอาศัย เดอะ เรสซิเดนเซส การจัดสรรพื้นที่ ดุสิต เซ็นทรัล พาร์ค มีพื้นที่รวม 440,000 ตารางเมตร ประกอบด้วยพื้นที่ทั้งหมด 5 ส่วน ดังนี้ โรงแรมดุสิตธานี กรุงเทพฯ โรงแรมดุสิตธานี กรุงเทพฯ (อังกฤษ: Dusit Thani Bangkok) แห่งใหม่ เป็นอาคารโรงแรมทางทิศตะวันออกเฉียงใต้ของโครงการ หรือฝั่งซ้ายมือของด้านหน้าโครงการ สร้างขึ้นทดแทนอาคารโรงแรมดุสิตธานีเดิมที่รื้อถอนเมื่อ พ.ศ. 2562 โดยอาคารโรงแรมใหม่ตั้งอยู่บนที่ตั้งเดิมของไทยประกันชีวิต สำนักงานสีลม ออกแบบโดยกลุ่มสถาปนิก อังเดร ฟู สตูดิโอ นำโดย อังเดร ฟู ซึ่งเคยออกแบบโรงแรมหรูหราหลายแห่งในฮ่องกง รวมถึงโรงแรมวอลดอร์ฟ แอสโทเรีย กรุงเทพ ภายในอาคารแมกโนเลียส์ ราชดำริ บูเลอวาร์ด ตัวอาคารโรงแรมฉาบเปลือกนอกด้านหน้ากับเรือนยอดด้วยโทนสีทอง และนำสถาปัตยกรรมของอาคารเดิมมาปรับใช้ทั้งหมด อาคารโรงแรมมีความสูง 39 ชั้น ประกอบด้วยห้องพักจำนวน 257 ห้อง ทุกห้องมีหน้าต่างขนาดใหญ่กว้าง 5 เมตรที่ฝั่งสวนลุมพินีเพื่อรับทิวทัศน์ รวมถึงมีห้องจัดเลี้ยง "นภาลัยแกรนด์บอลรูม" ความจุ 950 คน เปิดมุมมองสวนลุมพินีในมุมกว้าง, ห้องอาหาร "พาวิลเลียน" ที่ให้บริการอาหารไทยและเอเชีย, ภัตตาคารอาหารอิตาลีร่วมสมัย "คานนูบี บาย อุมแบร์โต บอมบานา" ซึ่งได้รับดาวมิชลินหนึ่งดวงในปี พ.ศ. 2569 และ "1970 บาร์" กับ "สไปร์ รูฟท็อป บาร์" พร้อมจุดชมทัศนียภาพบริเวณชั้นบนสุด ซึ่งมียอดแหลมไม้สักทองจากอาคารเดิมตั้งอยู่ด้านใน นอกจากนี้ โรงแรมดุสิตธานี กรุงเทพฯ ยังมีส่วนขยายในชื่อ "บ้านดุสิตธานี" ตั้งอยู่ริมถนนศาลาแดง โดยเป็นที่ตั้งของ "ดุสิตกูร์เมต์" ร้านขนม คาเฟ่ และบาร์, ห้องอาหารไทย "เบญจรงค์", ห้องอาหารเวียดนาม "เธียนดอง" และร้านอาหารอเมริกาใต้ "โนมาดา" เซ็นทรัล พาร์ค ออฟฟิศเซส เซ็นทรัล พาร์ค ออฟฟิศเซส (อังกฤษ: Central Park Offices) เป็นอาคารสำนักงานทางทิศตะวันตกเฉียงเหนือของโครงการ หรือฝั่งขวามือของด้านหน้าโครงการ มีความสูง 43 ชั้น พื้นที่ใช้สอยรวม 130,000 ตารางเมตร ออกแบบในโทนสีเงิน มีรูฟท็อปบาร์ "เดอะ นอร์ม" กับ "อีเธอร์" ให้มุมมองโอบล้อมสวนลุมพินีทั้งหมด โดยมีผู้เช่าหลักเป็นกลุ่มบริษัทระดับเอลิสต์ของประเทศไทย รวมถึงเครือดุสิตธานีเองก็จะย้ายมาใช้อาคารนี้เป็นสำนักงานใหญ่แห่งใหม่ของบริษัทแทนอาคารจัตุรัสจามจุรีเดิมเช่นกัน อาคารนี้ได้เทปูนปิดโครงสร้าง (Topping-off) เมื่อวันที่ 3 กุมภาพันธ์ พ.ศ. 2568 และมี บริษัท โอเชี่ยน เน็ตเวิร์ค เอ็กซ์เพรส (ประเทศไทย) จำกัด เป็นบริษัทแรกที่เข้ามาตั้งสำนักงานใหญ่ในอาคารนี้ ตั้งแต่เมื่อวันที่ 1 มิถุนายน ปีเดียวกัน ตามด้วยบริษัทอื่น ๆ เช่น ไบเออร์ไทย และอาดิดาส ประเทศไทย เป็นต้น นอกจากนี้ อาคารนี้จะเป็นที่ตั้งของสถานเอกอัครราชทูตเนเธอร์แลนด์ ประจำประเทศไทย ซึ่งจะย้ายจากที่ตั้งเดิมบริเวณซอยต้นสน ในเดือนสิงหาคม พ.ศ. 2569 ดุสิตอรุณ ณ ดุสิต เซ็นทรัล พาร์ค ดุสิตอรุณ ณ ดุสิต เซ็นทรัล พาร์ค (อังกฤษ: Dusit Arun at Dusit Central Park) เป็นสวนละแวกบ้านลอยฟ้าขนาดใหญ่ที่สุดในประเทศไทย ณ วันเปิดบริการ ที่ขนาด 7 ไร่ ตั้งอยู่บนชั้น 4–6 ของอาคารศูนย์การค้า เชื่อมต่อกับพื้นที่ศูนย์การค้าด้วยพื้นที่กิจกรรม เดอะ เทอเรส (The Terrace) สวนลอยฟ้าแห่งนี้ออกแบบโดยสถาปนิก 49 โดยเชื่อมต่อกับสวนลุมพินีในมุมกว้างที่ จุดชมวิวระเบียงรังนก (Bird Nest Viewpoint) และเป็นเนินไล่ระดับคล้ายภูเขาสีเขียว สามารถเดินขึ้นลงได้ตั้งแต่ชั้น 4 ถึงชั้น 7 ผ่านพื้นที่กิจกรรม เดอะ คอร์ดยาร์ด (The Courtyard) เข้าไปสู่ จุดชมวิวสวัสดีบางกอก (Sawasdee Bangkok Viewpoint) รวมถึงมีพื้นที่สันทนาการในชื่อ อัฒจันทร์ดุสิตพินี (Dusitpini Amphitheatre), ร้านอาหาร, ร้านกาแฟ และพื้นที่สำหรับสัตว์เลี้ยงโดยเฉพาะ นอกจากนี้ยังกั้นพื้นที่บางส่วนบริเวณด้านหน้าอาคารชุดเพื่อการพักอาศัย เดอะ เรสซิเดนเซส เพื่อจัดเป็นสวนหย่อมขนาดเล็ก ดี การ์เด้น (D Garden) สำหรับให้บริการแก่ลูกบ้านที่พักอาศัยในอาคารดังกล่าวโดยเฉพาะ การก่อสร้างสวนใช้วัสดุธรรมชาติ เช่น ไม้ธรรมชาติ หิน และกรวด แทนซีเมนต์ บนโครงสร้างที่แข็งแรง เน้นปลูกพันธุ์ไม้พื้นถิ่น รวมถึงนำอัตลักษณ์ของโรงแรมดุสิตธานีมาปรับใช้ในพื้นที่ต่าง ๆ ของสวน เช่น การสร้างน้ำตก ม่านน้ำ 2513 (Cascade 2513) โดยมีต้นไม้ล้อม และมีพื้นที่กิจกรรม เดอะ พลาซ่า (The Plaza) ในบริเวณใกล้เคียง, ปลูกต้นลีลาวดี และใช้ลวดลายหกเหลี่ยม เป็นต้น รวมถึงหลีกเลี่ยงสารเคมีในพื้นที่สีเขียวทั้งหมดของสวน เพื่อสร้างความหลากหลายทางชีวภาพในเมือง สำหรับชื่อ ดุสิตอรุณ เป็นชื่อที่ได้รับรางวัลชนะเลิศจากการประกวดตั้งชื่อสวนลอยฟ้าภายในโครงการที่จัดโดยวิมานสุริยา โดยผู้ที่เสนอชื่อและได้รับรางวัลคือ ตรัย ธนะสาร มาจากการรวมคำสองคำ ได้แก่ ดุสิต ซึ่งในที่นี้มิได้หมายถึงเครือดุสิตธานีหรือโรงแรมดุสิตธานี แต่หมายถึง ดินแดนแห่งสันติสุขที่เต็มไปด้วยความสงบและร่มเย็น และ อรุณ หมายถึง แสงแรกของวัน ที่เปรียบเสมือนถึงแสงเงินแสงทองของเช้าวันใหม่ ดังนั้น ชื่อของสวนจึงมีความหมายว่า แสงแรกยามเช้าของดินแดนสันติสุขที่สงบสุขร่มเย็น ศูนย์การค้าเซ็นทรัล พาร์ค ศูนย์การค้าเซ็นทรัล พาร์ค (อังกฤษ: Central Park) เป็นอาคารศูนย์การค้าส่วนฐานของโครงการ มีความสูง 11 ชั้น (เหนือพื้นดิน 7 ชั้น และชั้นใต้ดิน 4 ชั้น) พื้นที่รวม 130,000 ตารางเมตร โดยเป็นศูนย์การค้าเรือธงในย่านธุรกิจกลางของกรุงเทพมหานครแห่งที่ 3 ของกลุ่มเซ็นทรัล ต่อจากเซ็นทรัลเวิลด์ และเซ็นทรัล เอ็มบาสซี แต่แตกต่างจากสองแห่งข้างต้นตรงที่จะเน้นร้านค้าที่มีเอกลักษณ์เฉพาะตัวและไม่มีในศูนย์การค้าอื่น ๆ รวมถึงมีสัดส่วนของร้านอาหารมากกว่าร้านค้าแฟชั่น ภายในศูนย์การค้าตกแต่งภายใต้ท้องเรื่อง "พาร์คไซด์" 8 รูปแบบ ประกอบด้วยร้านค้าทั่วไปมากกว่า 500 ร้าน ทั้งในกลุ่มเซ็นทรัล มาร์เก็ตติงเอง และจากกลุ่มอื่น ๆ, แผนกย่อยของห้างสรรพสินค้าเซ็นทรัล ซึ่งเป็นส่วนขยายจากสาขาสีลม, ร้านสินค้าหรูหรา, ร้านอาหารทั้งระดับทั่วไปและไฟน์ไดนิ่ง, ศูนย์อาหารพาร์คไซด์ มาร์เก็ต รวมถึงซูเปอร์มาร์เก็ตท็อปส์ ฟู้ด ฮอลล์, ร้านอาหารไทยอีทเทอรี กับท็อปส์ อีทเทอรี และร้านอาหารดุสิตกูร์เม่ต์ ชั้นใต้ดินของอาคารศูนย์การค้าได้รับการออกแบบให้เชื่อมกับโถงชั้นจำหน่ายบัตรโดยสารของสถานีสีลม ในเส้นทางรถไฟฟ้ามหานคร สายสีน้ำเงิน จำนวน 2 จุด ซึ่งอยู่ระหว่างการก่อสร้าง มีกำหนดแล้วเสร็จในช่วงปลายปี พ.ศ. 2569 โดยหนึ่งในสองจุดนั้นได้รับการก่อสร้างใหม่เป็นทางออกสถานีในระดับพื้นถนนภายในบริเวณพื้นที่ดุสิต เซ็นทรัล พาร์ค รวมถึงมีทางเดินลอยฟ้าเชื่อมเข้ากับทางเดินลอยฟ้าของการรถไฟฟ้าขนส่งมวลชนแห่งประเทศไทย เข้าสู่สถานีศาลาแดง ในเส้นทางรถไฟฟ้าบีทีเอส สายสีลม ทั้งนี้ ในระหว่างที่การก่อสร้างอุโมงค์ยังไม่แล้วเสร็จ โครงการได้ออกแบบทางเดินระดับดินให้สามารถเชื่อมต่อกับทางออกที่ 2 ของสถานีสีลมได้โดยตรง โดยมีทางเดินลอยฟ้าทำหน้าที่เป็นหลังคากันสาดไปในตัว เดอะ เรสซิเดนเซส แอท ดุสิต เซ็นทรัล พาร์ค เดอะ เรสซิเดนเซส แอท ดุสิต เซ็นทรัล พาร์ค (อังกฤษ: The Residences at Dusit Central Park) เป็นอาคารที่พักอาศัยทางทิศตะวันตกเฉียงใต้ของโครงการ หรือตรงกลางของด้านหน้าโครงการ มีความสูง 69 ชั้น พื้นที่รวม 50,500 ตารางเมตร ออกแบบในโทนสีนาก แบ่งประเภทที่พักอาศัยเป็น 2 รูปแบบ ได้แก่ ดุสิต เรสซิเดนเซส (Dusit Residences) จำนวน 160 ยูนิต และ ดุสิต พาร์คไซด์ (Dusit Parkside) จำนวน 246 ยูนิต ทุกห้องให้มุมมองโอบล้อมสวนลุมพินีและแม่น้ำเจ้าพระยา ระเบียงภาพ ดูเพิ่ม โรงแรมดุสิตธานี กรุงเทพฯ เครือดุสิตธานี เซ็นทรัลพัฒนา อ้างอิง แหล่งข้อมูลอื่น เว็บไซต์ทางการ โรงแรมดุสิตธานี กรุงเทพฯ ศูนย์การค้าเซ็นทรัล พาร์ค เซ็นทรัล พาร์ค ออฟฟิศเศส เดอะ เรสซิเดนเซส แอท ดุสิต เซ็นทรัล พาร์ค แผนที่และภาพถ่ายทางอากาศของ ดุสิต เซ็นทรัล พาร์ค ภาพถ่ายดาวเทียมจากวิกิแมเปีย หรือกูเกิลแมปส์ แผนที่จากลองดูแมป หรือเฮียวีโก ภาพถ่ายทางอากาศจากเทอร์ราเซิร์ฟเวอร์